Foto’s: 500 inwoners dakloos ná brand in Pta-OosPlastic View (6 Oktober 2018) Foto verskaf Byna 500 inwoners is Saterdag dakloos gelaat ná ŉ brand by die Plastic View- informele nedersetting in die ooste van Pretoria. Solly Msimanga, burgemeester van Pretoria, het gesê hy is na die toneel ontbied waar ŉ brand minstens 50 huise verwoes het. “Byna 500 persone het nou al hul persoonlike besittings verloor.” Nooddienste het intussen die brand geblus en ondersoek steeds die oorsaak van die brand. Dit is vermoedelik deur paraffien aangevuur. “Die stad se departement van maatskaplike ontwikkeling is versoek om die inwoners van Plastic View by te staan. Ons doen ook ŉ beroep op die mense van Pretoria en Gauteng om enige bystand te lewer vir dié inwoners wat alles verloor het.” Hy het gesê die formalisering van informele nedersettings is een van die belangrikste punte op sy agenda. “Onder Projek Tirane sal formalisering seker maak dat soortgelyke brande iets van die verlede is.”